Пушкин (град)
Пушкин (, през 1710 – 1918 Царское село, през 1918 – 1937 Детское село) е град в Русия, в състава на Пушкински район на град от федерално значение на Руската федерация Санкт Петербург. Население 84 600 жители към 2003 г. Наречен е на именития руски поет Александър Пушкин.

Ранна история 
В шведско време на територията на Екатерининския дворец се намира имението на шведски магнат. Русите основават нов град на 24 юни 1710 г., когато по заповед на Петър I селището заедно с още 43 поселения е подарено на Марта Скавронска – негова втора съпруга под името Екатерина I Алексеевна. От този момент Царско село става императорска резиденция.

История в дати 
 1720 – първата улица на Царское Село – Садовая
 1734 – Знаменска церква – най-старата каменна постройка в града
 1755 – Кехлибарената стая
 1756 – завършва се строителството на Екатерининския Дворец по архитектурен проект на Растрели
 1782 – Орловска порта
 1810 – Основан е Лицеят на Царское Село
 1817 – Порта „Любезным моим сослуживцам“
 1824 – Колонистко езеро („Колоничка“)
 1830 – Египетска порта
 1837 – Открита е градската железница
 В края на XIX век – първият в Европа напълно електрифициран град
 1905 – Александровският дворец става главна резиденция на Николай II. Тук, по време на Февруарската революция, членовете на царското семейство са държани под домашен арест
 1937 – Градът е преименуван на името на Пушкин по случай 100 години от неговата гибел
 септември 1941 – Фашистките войски разграбват и разрушават дворцовия комплекс
 2003 – Възстановена е Кехлибарената стая

Исторически райони на града 
 Център – Преобладават нискоетажни постройки като много домове са построени още през дореволюционно време.
 София – разположен южно от центъра, на югоизток от парка.
 Красноселка
 Фриденталска колония
 БАМ – на север в Пушкин. БАМ е застроен по съветско време с многоетажни домове.

Учебни заведения 
 Аграрен университет
 Ленинградски държавен университет „А. С. Пушкин“
 Военноморски иженерен институт
 Военно инженерно-технически университет (бивше ПВВИСУ)
 Пушкински военен институт по радиоелектроника и космически войски
 Учебен център ГУВД на Санкт Петербург и Ленинградска област

Дворци и паркове

Дворци 
 Александровски дворец
 Баболовски дворец
 Екатеринински дворец
 Запасно (Владимирски) дворец
 Дворец княгини Палей

Паркове 
 Александровски парк
 Баболовски парк
 Екатеринински парк
 Отделен парк
 Буферен парк

Екатеринински дворец 
Най-интересната сграда на град Пушкин е Екатерининският дворец, образец на руски барок. Дворецът е именуван на Екатерина I, която е втора съпруга на Петър Велики. Елисавета, дъщерята на Петър Велики, после Екатерина II (Велика) внасят нови елементи в преустройството на двореца. Но автентичният вид на фасадата, дело на Растрели, е запазен. По време на окупацията през Втората световна война, нацистите използват двореца за казармени помещения. От 58 разрушени зали на двореца са възстановени 32.

Голяма зала 
Най-известното помещение е Голямата зала, използвана за организиране на балове и приеми. По-дългите ѝ стени са украсени с по два реда прозорци. Високите огледала помежду им са поставени в позлатени, богато орнаментирани рамки. По стените има още огромни потонни фрески, изобразяващи руските военни победи и постижения в областта на науката и изкуството.

Кехлибарена стая 
От северната страна на парадното стълбище на Екатеринински дворец се намира Кехлибарената стая. Тя дължи името си на изцяло гравираната кехлибарена облицовка, която в миналото украсявала стените ѝ, и е дарена на Петър I (Велики) от краля на Прусия – Фридрих Вилхелм I – при сключването на договора от 1716 г. Кехлибарената облицовка, наред с много други ценности, изчезва по време на нацистката окупация. През 1979 г. съветското правителство преустановява издирването ѝ и пристъпва към реставрация на помещението, завършила през 2003 година.

Други 
Други великолепни стаи са Парадната синя приемна, Китайската синя гостна и Преддверието за хора. Самобитният интериор на Китайската синя гостна е дело на архитекта Камерън. При възстановяването са използвани оригинални чертежи и оригиналната коприна за облицоване на стените, която била намерена в едно от складовите помещения на Ермитажа.

Парк 
Сред алеите и езерата на Екатерининския парк са пръснати многобройни мраморни статуи, водопади, павилиони, мостове и кейове. Не по-малко интересна е и Английската градина. Тук се намира галерията на Камерън, където са изложени национални носии от XVIII – XIX в.

Александровски дворец 
Разположен е извън очертанията на парка, на север от Екатеринския дворец. Той е сватбен подарък от Екатерина Велика за нейния внук, престолонаследника Александър I. Местният лицей е построен през 1791 г. като училище за потомците на Екатерина Велика. По-късно е превърнат в учебно заведение за млади благородници. Най-прочутият възпитаник на лицея е Александър Пушкин.

Известни личности 
 Родени в Пушкин
 Арсений Голенишчев-Кутузов (1848 – 1913), писател
 Николай I (1796 – 1855), император
 Николай Николаевич (1831 – 1891), велик княз

 Починали в Пушкин
 Александър Беляев (1884 – 1942), писател
 Александър Головин (1863 – 1930), художник
 Екатерина II (1729 – 1796), императрица
 Николай Столетов (1834 – 1912), офицер
 Алексей Суворин (1834 – 1912), журналист
 Фьодор Тютчев (1803 – 1873), поет

 Други личности, свързани с Пушкин
 Александър Пушкин (1799 – 1837), поет, учи в града през 1810-те

Побратимени градове 
  Олбор, Дания

Външни препртки 

 Официален сайт
 История и съвременност на Царско Село 
 Град Пушкин

Градове в състава на Санкт Петербург
Обекти на световното наследство в Русия
Обекти, наречени на Александър Пушкин